47 מקום הראוי להנחת תפילין
קטגוריות: ש_ס / מ מנחות / מנחות - הרב רפאל בהגר_מ שמואלביץ / עניינים

מוצש"ק בראשית אדר"ח מרחשון תשס"ד

**בדינא דבין עיניך בתפילין של ראש**

א] בספר גט מקושר למהרא"ל צינץ בקו"א סי' י"ג - ט"ז, דן בענין שיעור רוחב התפילין, עיי"ש בדבריו ובדברי החוו"ד בזה.

והנה המהרא"ל צינץ שם בסי' ט"ו כתב, במש"כ החוו"ד עפי"ד הריטב"א, דשיעור מקום תפילין ש"ר, הוא כדי תפילין של ד' אצבעות, ולמד כן ממש"א בגמ' דמקום יש בראש להניח ב' תפילין, וכיון דשיעור תפילין למטה הוא ב' אצבעות, הרי דיש ללמוד דיש מקום לתפילין של ד' אצבעות, וכתב החוו"ד לפ"ז דכיון דתפילין מרובעות הלל"מ, א"כ בע"כ הוי ד' על ד'.

ותמה ע"ז מהרא"ל צינץ, ז"ל, שהרי לא מצאנו בש"ס כלל שיהא בתפילין שיעור ד' אצבעות על ד' אצבעות, אלא שיש מקום לב' תפילין, ולא מוכח רק שיש בשיעור מקום תפילין ד' על ב', שיוכל להניח ב' תפילין, אבל לעשות תפילה א' כשיעור ב' אינו מבואר כלל בש"ס וכו', ועוד תמוה בעיני איך עלה על דעתו דמר ששיעורן של ראש קרוב לו' אצבעות, הא מבואר ברמב"ם ובשו"ע שצריך לכוין הקציצה שתהא בין העינים, משמע שאין בכמות רוב התפילין כ"א בבין עינים, וא"כ בודאי אין שיעור גדול כזה בין העינים, וגם קשה לי לדעת מר אמאי לא יכניס ד' זוגות תפילין, שלדעתו דמר מרובעין ג"כ יש בהן שיעור להניח ד' תפילין, ודוחק לומר דלא מיתנחי לי' שפיר, דהא הב"י באמת שהרמב"ם מפרש המקום ברחבן היינו ברוחב בראש וכו', עכ"ד.

והנה לכאו' מצאנו הדברים מפורשים כד' מהרא"ל צינץ, באו"ז הל' תפילין סי' תקע"ג, ז"ל, ובר"פ המוצא תפילין אמר ר"ש בר יצחק מקום יש בראש להניח ב' תפילין, שאין לומר דהיינו לצדדין כלפי הצדעים, שאין כאן בין עיניך וכו', עכ"ל, והרי להדיא שברוחב הראש אין מקום לב' תפילין.

ובאמת שכל הראשונים שדנו בענין זה, לא כתבו דאפשר לעשות תפילין ד' אצבעות, אלא כתבו דמקום הראוי בראש להניח תפילין הוי ד' אצבעות, ואך הריטב"א בעירובין דצ"ה: כתב דאין להוסיף על רחב ד' אצבעות, והרי דמצינו לעשות רחב התפילין עד ד' אצבעות, וכ"מ בד' התוס' שם, וזהו שהוכיח מזה החוו"ד דכיון דתפילין צריכין שיהיו מרובעות, הרי דאף שיעור רוחבן הוי ד' אצבעות, וצ"ע כמשה"ק מהרא"ל צינץ, חדא שהרי אין שיעור גדול כזה בין העינים, ועוד דמנלי' להריטב"א שאף ברוחב הראש יש מקום ד' אצבעות הראוי להנחת תפילין, והרי מהש"ס אין להוכיח רק שמקום תפילין הוא ד' על ב', וצ"ע בזה.

ב] והנה עיי"ש עוד בד' מהרא"ל צינץ, שכתב דגם מד' הריטב"א אין מוכח שיהא שיעורן ד' על ד, דהא הריבוע הוא חוץ מן המעברתא וכו', וקרוב שהמעברתא תהי' כאצבע, וא"כ חשבון של ב' תפילין אינו אלא ד' על ג' וכו', עכ"ד, והחוו"ד נ' שהודה לו בזה, ועיי"ש בדבריו בסי' ט"ז, שכנר' שבזה יישב משה"ק מהרא"ל צינץ דאם יש מקום בראש להנחת תפילין של ד' אצבעות מרובעות, א"כ מ"ט אין מקום להניח ד' תפילין, וע"ז כתב החוו"ד דבב' תפילין ברוחב איכא ד' תיתורות, ובולט תיתורא אחת חוץ למקום הנחתן, עכ"ל, וכנר' כונתו ע"פ הנ"ל, דהגם דשיעור מקום אורך התפילין הוא ד' אצבעות, מ"מ שיעור מקום רוחבן הוא פחות מכך, (שהרי הד' אצבעות הוא כולל את המעברתא, והריבוע הוא חוץ מן המעברתא), ועל כן אין מקום לד' תפילין, אמנם באמת לא זכיתי להבין דמה הועלנו בזה, שהרי גם אם נימא דמקום הראוי להניח תפילין ברוחב הראש הוא רק ג' אצבעות, ג"כ בדין שיהא שם מקום להניח ב' תפילין, שהרי כיון דמקום הנחת התפילין בגובה הראש הוי ד' אצבעות, א"כ בע"כ דתפילין הקטנות עם המעברתא הוי ב' אצבעות, וא"כ הרי רחבן הוי פחות מכן לכה"פ חצי אצבע, (כיון שריבוע התפילין הוי ללא המעברתא), וא"כ שפיר יש מקום להניח ב' תפילין ברוחב, (דאי נימא דשיעור תפילין ברוחב הוי ב' אצבעות, א"כ הרי בע"כ שארכן הוי יותר מב' אצבעות, שהרי הריבוע הוי ללא המעברתא, וא"כ הי' נמצא שמקום הנחתן בגובה הראש הוי לכה"פ ה' אצבעות, והראשונים הרי כתבו שאין מקומן רק ד' אצבעות), וצ"ע בזה.

אמנם באמת הדברים צ"ע, דהנה ז"ל הריטב"א שם, אבל במדרש נתנו להם שיעור ב' אצבעות וכו', והנה נראה לרבותינו בעלי התוס' ז"ל כי שיעור למטה הוא, מדקתני מקום יש בראש להניח ב' תפילין, אבל טפי מב' תפילין ליכא, והיינו נמי דקתני ב' זוגות, ולפ"ז ראוי שלא לפחות מרוחב ב' אצבעות ואין להוסיף על רוחב ד' אצבעות כשיעור המקום וכו', ואפשר שהמעברתא בכלל כיון שהוא הלכה למשה מסיני, ולפ"ז כל התפילין יש להם שיעור זה, עכ"ל.

והנה מבו' להדיא בד' הריטב"א שבתחילת דבריו נקט דשיעור ב' אצבעות הוא מלבד המעברתא, ולפ"ז הרי דגם מש"כ הריטב"א דאין להוסיף על רוחב ד' אצבעות, הוא מלבד המעברתא,[[1]](#footnote-2) וממילא נמצא דאף שיעור התפילין לרוחב הראש הוי ד' אצבעות, אך למש"כ הריטב"א בסו"ד דאפשר דהמעברתא הוי בכלל השיעור, א"כ השיעור הגדול לתפילין הוי ד' אצבעות כולל המעברתא, וממילא דשיעור התפילין לרוחב הראש הוי פחות מד' אצבעות, וכמש"כ מהרא"ל צינץ הנז', וזה צ"ע וכנ"ל, חדא שהרי אין שיעור גדול כזה בין העינים, ועוד דמנלי' להריטב"א שאף ברוחב הראש יש מקום ד' אצבעות הראוי להנחת תפילין, ועוד דמ"ט אין מקום בראש להניח ד' תפילין, ב' לגובה הראש וב' לרוחב הראש, וצ"ע בכ"ז.

ג] והי' מקום לומר בדעת הריטב"א, דדינא דבין עיניך דבעי' שיהיו התפילין בין העינים, לאו היינו דאיכא מקום מסוים של בין העינים שהוא המקום הראוי להנחת תפילין, ומחוץ לבין העינים אי"ז מקום תפילין כלל, וע"כ בעי' שיהיו כל התפילין במקום זה, ע"ד הדין דבעי' שיהיו התפילין עד מקום שמחו של תינוק רופס, ושיהיו תפילין של יד על הקיבורת, אלא היינו דהוי זה דין בחיוב בהתפילין, שיהיו מונחים בין העינים, וכל שהתפילין מונחין בין העינים, הרי שהגם שאין כולן בין העינים, אלא נוטים לצדדין, שפיר דמי, דכל רוחב הראש הוא מקום הראוי לתפילין, ואך דבעי' שיהי' מן התפילין בין העינים, וכל שהתפילין הוו בין העינים, לא איכפת לן כלל שמקצתן נוטים לצדדים.

ולפ"ז ניחא, דע"כ שפיר הוה פשיט"ל להריטב"א דמצינו לעשות התפילין ד' אצבעות על ד', הגם דבין העינים אין שיעור גדול כ"כ, דמ"מ כיון דמונחין התפילין בבין עיניו שפיר דמי, וע"כ לא דן הריטב"א כלל על שיעור התפילין לרוחב הראש, וניחא נמי מה דא"א להניח ד' תפילין ב' לאורך וב' לרוחב, כיון שאם מניח ב' תפילין לרוחב, אין התפילין מונחין בין העינים, דודאי לא סגי שמקצת מן התפילין מונחין בין העינים, והשאר מונח בצדדין, ורק היכא שעיקרן מונחין בין העינים, מתקיים בזה דינא דבין עיניך, וצ"ע בזה, ויל"פ כן במש"כ האו"ז דא"א להניח ב' תפילין לרוחב, דהוא מה"ט.

אך יותר נראה בדעת הריטב"א, דדינא דבין עיניכם, אינו כלל קביעות מקום בין העינים, אלא עיקרו הוא שיהיו התפילין באמצע הראש, ובכל תפילין ותפילין בעי' שיהיו מונחים באמצע הראש, הגדול לפי גדלו והקטן לפי קטנו, אך ל' הרמב"ם רפ"ד מתפילין צריך לכוין אותן באמצע כדי שיהיו בין העינים, עכ"ל, ול' זה מורה דליכא כלל דין שיהיו התפילין באמצע הראש, אלא עיקר הדין הוא שיהיו בין העינים.

והיינו דאף אי נימא דבין העינים יש מקום ג' אצבעות, והוא מניח תפילין קטנות ברוחב אצבע, לא יהני אם יניחם בצד א' של בין העינים, דבעי' שיהיו התפילין באמצע הראש, ומשמע כן ממש"כ סה"ת סי' ר"ז, וכעי"ז כתב הרא"ש בהלכות תפילין סי' ד', דהתפילין מונחין באמצע הראש והוו להו חציין מימין הראש וחציין משמאל הראש, ולהכי קרי ב' בתים אלו מימין האדם וב' בתים אלו משמאל, עכ"ל, ומשמע דדינא הוא שיהיו התפילין באמצע הראש, ואף בתפילין קטנות יש להניחן באמצע הראש, וזה דבר חידוש.

ואמנם שו"ר מובא משו"ע הגר"ז בהוספות שבסוף הספר, דקמ"ו:, שכתב כן להדיא דבעי' שיהיו התפילין מכוונים באמצע הראש, ואם אינם ממש באמצע הראש כחוט השערה, לא יצא יד"ח, וראיתי שכתבו לפ"ז, דדינא הוא שיהיו ב' בתים מימין וב' בתים משמאל, ואף אם עושה ב' בתים גדולים יותר מב' הבתים האחרים, יש לו להניח ב' בתים מימין הראש וב' בתים משמאל, אך באמת נ' פשוט דודאי אי"ז כן, דמהיכ"ת יהא דין שיהיו ב' בתים בימין וב' בתים משמאל, והיכן כתיב בתורה דין על מקום הבתים, וודאי עיקר הדין הוא שיהיו התפילין באמצע הראש, ויהי' מחצה לימין ומחצה לשמאל, ומש"כ הראשונים דב' אלו מימין וב' בתים אלו משמאל, היינו משום דסתמא עושין כל הבתים שוין ברחבן, וע"כ כאשר הוו התפילין באמצע הראש הוו ב' בתים לימין האדם וב' בתים לשמאלו, וז"פ וברור.

ולפ"ז א"ש היטב ד' הריטב"א, דע"כ לא דן כלל על שיעור התפילין לרוחב הראש, כיון שאין כלל שיעור ברוחב הראש לתפילין, אלא בעי' שיהיו התפילין באמצע הראש, ואף אם יהי' רוחב התפילין י' אצבעות, להסוברים דל"ב שיהי' אורך ורוחב התפילין שוה, ול"ב אלא שיהי' להן ד' זויות, שפיר דמי כל שמניחן באמצע הראש, וא"ש היטב לפ"ז מה דא"א להניח ב' תפילין לרוחב הראש, דכל דמניח ב' תפילין, הרי נמצא שאין התפילין באמצע הראש, וזה ל"מ.

ולפ"ז י"ל, במה שהבאנו לעיל סוסק"א ד' האו"ז שכתב דא"א להניח ב' תפילין לרוחב הראש, שאין כאן בין עיניך, וכתבנו דזה דלא כדעת הריטב"א דס"ל דהא דמקום יש בראש להניח ב' תפילין קאי גם ברוחב הראש, אך לפמש"נ עתה י"ל דלא פליגי, שהרי נת' דאף הריטב"א מודה דא"א להניח ב' תפילין לרוחב הראש, משום דינא דבין עיניך, וז"פ.

אך עיקר הדברים צ"ע, דלכאו' פשטות הדברים דדינא דבין עיניך הוא קביעות מקום התפילין, שהמקום הראוי להנחת תפילין הוא בין העינים, וצ"ע אם יש לנטות מזה.

1. ואכתי צ"ע בזה, דאי שיעור ב' אצבעות הוי מלבד המעברתא, א"כ הרי בע"כ דהמקום הראוי בראש להנחת תפילין הוי יותר מד' אצבעות, אלא הוי השיעור ד' אצבעות ועוד כשיעור ב' מעברתות, וי"ל דאה"נ, ומש"כ הריטב"א דאין להוסיף על ד' אצבעות, היינו משום דהוי זה בלא המעברתא, אך אכתי תיקשי שכיון שהמקום הראוי להנחת תפילין הוי כשיעור ד' אצבעות וב' מעברתות, הרי נמצא דשפיר מצי לעשות תפילין ללא המעברתא, כשיעור ד' אצבעות ומעברתא אחת, דבכה"ג יהיו התפילין יחד עם המעברתא, כשיעור ד' אצבעות וב' מעברתות, ואף אי נדון ונאמר דלמה שנקט הריטב"א בתחילה דשיעור ב' אצבעות הוי ללא המעברתא, אשר היינו משום דאין המעברתא מכלל עיקר התפילין, הרי שה"נ א"צ שתהא המעברתא על מקום תפילין, ולפ"ז הרי דאין מקום המעברתא מכלל המקום הראוי להנחת תפילין, אך הרי מ"מ כיון שמניח בראש ב' תפילין זה ע"ג זה, הרי דבכלל מקום תפילין הוי גם מקום המעברתא של התפילין התחתונות, ומ"ט כתב הריטב"א שאין להוסיף על שיעור ד' אצבעות, ואולי י"ל, דהא דיש מקום להניח ב' תפילין, היינו ע"י שיניח התפילין התחתונות להיפך, שתהא המעברתא למטה על מצחו, תחת מקום תפילין, וצ"ע עוד בזה.

   וי"ל עוד עפמש"כ הרא"ש בתיקון תפילין, ז"ל, והאידנא מה שאין עושין הבתים רחבים ב' אצבעות, היינו לפי שהתיתורא והמעברתא רחבים, ואם היו הבתים רחבים ב' אצבעות מלבד התיתורא והמעברתא, לא הי' מקום בראש להניח שם ב' תפילין, ובמעדיו"ט שם הוסיף מס"א, וחזינן בפ' המוצא תפילין דעם התיתורא והמעברתא יש מקום בראש להניח ב' תפילין, עכ"ל, וכפי הנראה כוונת הרא"ש, לפמש"כ לעיל מינה שמקור ד' השימושא רבא דשיעור תפילין הוי ב' אצבעות, הוא כיון דאמר מקום יש בראש להניח ב' תפילין, וציץ הי' רחב ב' אצבעות ומונח במקום תפילין, ושערו הי' מונח בין ציץ למצנפת ששם מניח תפילין, מסתמא אותו מקום של תפילין הי' אצבעיים כרוחב הציץ, עכ"ל, וזש"כ הרא"ש דכיון דהא דמקום יש להניח ב' תפילין הוי יחד עם התיתורא והמעברתא, הרי דהא דמסתמא אותו מקום של תפילין הי' אצבעיים, היינו יחד עם התיתורא והמעברתא, אך שיעור הבתים עצמן הוי פחות מאצבעיים, וע"כ הוא שעושין כן.

   והנה נ' מד' הרא"ש דמנהג זה הוא שלא כד' השימושא רבא, והיינו משום דהשימושא רבא כתב דשיעור הבתים לחוד הוא ב' אצבעות, והאידנא אין עושין כן, ויש להסתפק אם כוונת הרא"ש היא דמה שעושין האידנא ל"מ לדעת השימושא רבא, או שכוונת הרא"ש דכיון דהאידנא עושין התיתורא והמעברתא רחבין, ע"כ מצרפין אף התיתורא והמעברתא לשיעור, והשימושא רבא שכתב לעשות הבתים עצמן ב' אצבעות, הוא משום שלא הי' עושה התיתורא והמעברתא רחבין מן הבית, ולכאו' הוא מוכח כהאופן השני, דאל"כ תיקשי על דעת השימושא רבא גופי', דהיאך יש מקום בראש להניח ב' תפילין, שכיון שהבתים עצמן הוו ב' אצבעות, הרי דב' הבתים והתיתורות והמעברתות, הוי לכה"פ ו' אצבעות, והרי אין מקום בראש רק לד' אצבעות, וכמש"כ הרא"ש לעי' מינה, ואין נ' שכוונת הרא"ש לחלוק ולדחות ד' השימושא רבא, וצ"ע בזה.

   ועכ"פ אי נימא הכי, הרי י"ל כן גם בד' הריטב"א, דהגם דמעיקרא ס"ל דשיעור ב' אצבעות דתפילין הוי ללא המעברתא, מ"מ שפיר יש מקום בראש להניח ב' תפילין, והיינו בגונא שאין עושין המעברתא רחבה מן התפילין, וצ"ע עוד בענין זה. [↑](#footnote-ref-2)